Document ID: 32014D0849

PROVEDBENA ODLUKA KOMISIJE
оd 26. studenoga 2014.
o izmjeni Odluke 90/179/Euratom, EEZ o odobrenju Saveznoj Republici Njemačkoj da primjenjuje statističke podatke za godine prije pretposljednje godine i da ne uzima u obzir određene kategorije transakcija ili da primjenjuje određene približne procjene za izračun osnovice vlastitih sredstava od PDV-a
(priopćeno pod brojem dokumenta C(2014) 8931)
(Vjerodostojan je samo tekst na njemačkom jeziku)
(2014/849/EU, Euratom)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Ugovor o osnivanju Europske zajednice za atomsku energiju,
uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
nakon savjetovanja sa Savjetodavnim odborom za vlastita sredstva,
budući da:
(1)
Na temelju članka 284. Direktive Vijeća 2006/112/EZ (2) Njemačka može zadržati progresivne porezne olakšice ako je koristila mogućnost u skladu s člankom 14. Direktive Vijeća 67/228/EEZ (3); te transakcije moraju se uzeti u obzir pri utvrđivanju osnovice vlastitih sredstava od PDV-a.
(2)
Dopisom od 29. travnja 2014. (4) Njemačka je zatražila ukidanje odobrenja u vezi s progresivnim poreznim olakšicama jer više ne daje progresivne porezne olakšice malim poduzetnicima.
(3)
Stoga je primjereno na odgovarajući način izmijeniti Odluku Komisije 90/179/Euratom, EEZ (5),
DONIJELA JE OVU ODLUKU:
Članak 1.
U članku 3. prvom stavku Odluke 90/179/Euratom/EEZ brišu se riječi „izračunati porez koji nije naplaćen zbog progresivnih poreznih olakšica u skladu s člankom 24. stavkom 2. Šeste direktive i”.
Članak 2.
Ova je Odluka upućena Saveznoj Republici Njemačkoj.
Sastavljeno u Bruxellesu 26. studenoga 2014.

Labels: 2
18
15
4